
Johan Huizinga játékkoncepciója a modern játékelméletek tükrében

Tanulmányom célja, hogy a Johan Huizinga által a Homo ludensben kidolgozott kultúrtörténeti megközelítésű játékelméleti koncepciót beillesszem a 20. század modern játékelméleteinek és játék modelljeinek kontextusába. Ezt három szervesen egymásra épülő fejezeten keresztül teszem meg.

Az első fejezet a Homo ludens alapján vázolja fel azt, hogy Huizinga hogyan definiálta a játékot és milyen kultúrtörténeti modellt alkotott a definíció széleskörű használata révén. Ezt követően röviden megrajzolom, hogy a szerző kultúrtörténeti játékelemzése milyen játékelemeket fed fel a jogban, a háborúban, a tudományban és filozófiában, és a művészetekben.
A második fejezet ismerteti a klasszikus játékelmélet modelljét, amely eredetileg Neumann munkássága nyomán a matematika alkalmazott területén született. Ezt követően a klasszikus modellt és az abból kinőtt társadalomtudományi játékelméletek diszciplínáit integrálom a Homo ludensben vázolt kultúrtörténeti dimenziókba. A huizingai kultúrtörténeti perspektívát követve felvázolom a jog, a háború, a tudomány és filozófia, és a művészetek játékelméleti perspektíváit a modern játékelméletek tükrében.

A háború témakörében a versenyelem motivációs struktúráit, a totális háború huizingai megközelítését, a frontális konfliktusok helyettesítő elemeit, a nem teljes információs jelleget, a különböző stratégiai optimumokat és a játékszabályok háborús felek általi módosítását vizsgálom a hidegháborús fegyverkorlátozási tárgyalások alapján.

A jog kérdésében a versengés és az etika problematikáját, a génszelekció elméletéből interpretált kulturális mémeket, az individuális és a csoportos érdekérvényesítést, a jogi konfliktusok mérkőzésjellegét és a közösségi jogalkotás és bíráskodás optimumát fogom elemezni.

A tudomány Homo ludensi kapcsolódási pontja a modern játékelméletekkel a versenyelem, amely egyfajta kollektív kutatási „rejtvényjátékban” ölt testet. Ennek a tudományos versenyjellegnek a kibontásán dolgozom az második fejezet negyedik részében.

Fejezetünk végén a művészet lehetséges játékelméleti megközelítéseit tárom fel, multi-perspektivikus nézetből, a játék és a művészet kritériumainak huizingai azonosítását alapul véve.



